**Modificarea circumstanţelor**

**Text nou propus**

**Art. 29.**

**(1)** În sensul prezentului Contract, „modificarea circumstanţelor” semnifică intrarea în vigoare a unor acte normative, inclusiv reglementări ANRE ce introduc reguli noi și/sau modifică şi/sau abrogă acte normative şi reglementări incidente, existente la Data de intrare în vigoare a prezentului Contract.

**(2)** Modificarea circumstanţelor se va reflecta prin acte adiţionale încheiate între Părţi numai dacă actele normative sau reglementările ANRE respective impun în mod expres încheierea de acte adiționale la Contract pentru reflectarea noilor reglementări.

Astfel, taxele/tarifele nou introduse și/sau modificările aduse celor existente se vor aplica în mod direct începând cu data menționată în noul act normativ sau în noua reglementare ANRE ca dată de aplicare.

**(3)** Pentru evitarea oricărui dubiu, variațiile de preț ale energiei electrice din piață nu reprezintă modificare de circumstanțe, în sensul articolului 1271 din Codul Civil.

**(4)** În situația în care Contractul va fi denunțat de către administratorul judiciar al uneia dintre Părți, conform art. 123 alin (1) din Legea nr. 85/2014 privind procedurile de insolvență și de prevenire a insolvenței, cealaltă Parte va avea dreptul de a primi despăgubiri, constând în compensații bănești calculate în modalitatea arătată la art. 26.

**Text aplicabil în prezent**

**Art. 29.**

1. În sensul prezentului contract, „modificare de circumstanţe” semnifică intrarea în vigoare a unor acte normative şi reglementări aplicabile în România, ce modifică şi/sau abrogă acte normative şi reglementări incidente, existente la Data de intrare în vigoare a prezentului contract.
2. Modificarea circumstanţelor se va reflecta prin acte adiţionale încheiate între părţi.

**Forţa Majoră**

**Text nou propus**

**Art. 30.**

1. Forța Majoră se definește ca fiind acel eveniment extern, imprevizibil, absolut invincibil şi inevitabil, produs ulterior semnării prezentului Contract și care, prin efectele sale împiedică pe oricare dintre Părți să-şi îndeplinească în totalitate sau în parte obligațiile ce le revin în conformitate cu clauzele prezentului Contract.
2. Pentru evitarea oricărui dubiu, nu reprezintă un eveniment de forță majoră imposibilitatea furnizării de către Vânzător a energiei contractate din motive ce țin de diminuarea resurselor primare (precum apă, vânt, combustibil) dacă această diminuare nu are un caracter general (diminuarea în masă, lipsa disponibilității energiei electrice pentru toți participanții la piață).
3. De asemenea, nu reprezintă caz de forță majoră imposibilitatea furnizării energiei electrice pentru motive ce țin de avarierea sau funcționarea instalațiilor din cauze ce nu se datorează unui eveniment excepțional precum calamități naturale, război, embargo, sancțiuni UE, epidemie, epizootie cu impact asupra activității Părții care invocă Forța Majoră, care nu au putut fi prevăzute de Părți la încheierea Contractului.
4. Părţile sunt exonerate de orice răspundere pentru neîndeplinirea parţială sau totală a obligaţiilor ce decurg din acest contract, dacă aceasta este rezultatul acţiunii Forţei Majore. În cazul în care Vânzătorul este descărcat de obligațiile de livrare din cauza Cazului de Forță Majoră, Cumpărătorul va fi descărcat în consecință de obligațiile de primire și plată. În cazul în care Cumpărătorul este descărcat de obligațiile de primire (și implicit plată) din cauza Cazului de Forță Majoră, Vânzătorul va fi descărcat în consecință de obligațiile de livrare.
5. Părțile se angajează să-și îndeplinească toate obligațiile care au luat naștere pe perioada de derulare a contractului până la apariția evenimentului de forță majoră.
6. Partea care invocă Forţa Majoră trebuie să notifice acest lucru în scris celeilalte Părţi imediat dar nu mai târziu de 3 zile de la apariţia acesteia cu estimarea duratei după care aceasta îşi încetează efectele. De asemenea partea care invocă Forța Majoră va comunica celeilalte părți documentul/documentele confirmatorii emise de organele competente de la locul producerii evenimentului ce constituie Forţă Majoră, imediat ce acestea sunt obținute.
7. Neîndeplinirea obligaţiei de comunicare a Forţei Majore în termenul anterior menționat nu înlătură efectul exonerant de răspundere al acesteia, dar antrenează obligaţia Părţii care o invocă de a repara pagubele cauzate celeilalte Părţi, prin faptul necomunicării.
8. La încetarea Forţei Majore, Partea care a emis notificarea conform alin. (6) emite o nouă notificare prin care anunţă că este capabilă să îşi îndeplinească din nou toate obligaţiile ce îi revin prin prezentul Contract şi reia îndeplinirea tuturor obligaţiilor care fac obiectul notificării respective.
9. În cazul în care Cazul de Forţă Majoră se prelungeşte pentru mai mult de:
	1. treizeci (30) de zile consecutive sau şaizeci (60) de zile adunate pentru contracte anuale;
	2. cincisprezece (15) zile consecutive sau treizeci (30) de zile adunate pentru contracte semestriale;
	3. șapte (7) zile consecutive sau cincisprezece (15) zile adunate pentru contracte trimestriale;
	4. cinci (5) zile adunate pentru contracte lunare;

partea care a primit notificarea de Forţă Majoră poate înceta Contractul fără preaviz și fără plata penalităților prin notificarea celeilalte părți.

**Text aplicabil în prezent**

**Art. 30**.

(1) Părţile sunt exonerate de orice răspundere pentru neîndeplinirea parţială sau totală a obligaţiilor ce decurg din acest contract, dacă aceasta este rezultatul acţiunii Forţei Majore.

(2) Circumstanţele de Forţă Majoră sunt cele care pot apărea pe parcursul derulării acestui Contract în urma producerii unor evenimente deosebite cum ar fi calamităţi naturale, război, embargo, care nu au putut fi luate în considerare de Părţi la încheierea Contractului şi care sunt în mod rezonabil în afara voinţei şi controlului Părţilor.

 (3) Partea care invocă Forţa Majoră trebuie să notifice acest lucru în scris celeilalte Părţi în termen de 3 zile de la apariţia acesteia, cu confirmarea organelor competente de la locul producerii evenimentului ce constituie Forţă Majoră şi cu estimarea duratei după care aceasta îşi încetează efectele.

(4) Neîndeplinirea obligaţiei de comunicare a Forţei Majore nu înlătură efectul exonerant de răspundere al acesteia, dar antrenează obligaţia Părţii care o invocă de a repara pagubele cauzate celeilalte Părţi, prin faptul necomunicării.

(5) Perioada de Forţă Majoră se va sfârşi atunci când Partea care a emis notificarea conform alin. (2) emite o nouă notificare prin care anunţă că este capabilă să îşi îndeplinească din nou toate obligaţiile ce îi revin prin prezentul Contract şi reia îndeplinirea tuturor obligaţiilor care fac obiectul notificării respective.

(6) În cazul în care situaţia de Forţă Majoră se prelungeşte pentru mai mult de treizeci (30) de zile consecutive sau pentru mai mult de şaizeci (60) de zile adunate într-o perioadă de un an calendaristic, partea care a primit notificarea de Forţă Majoră poate solicita rezilierea contractului fără preaviz și fără plata penalităților.